钦定古今图书集成/明伦汇编/官常典/第472卷 > 黄法𣰰
## 钦定古今图书集成/明伦汇编/官常典/第472卷 > 黄法𣰰

按《陈书》本传，“法𣰰，字仲昭，巴山新建人也。少劲捷，有
胆力，步行日三百里，距跃三丈。颇便书疏，闲明簿领，
出入郡中，为乡闾所惮。侯景之乱，于乡里合徒众。太
守贺诩下江州，法𣰰监知郡事。高祖将逾岭入援建
业，李迁仕作梗中途，高祖命周文育屯于西昌，法𣰰
遣兵助文育。时法𣰰出顿新淦县，景遣行台于庆至”
豫章，庆分兵来袭新淦，法𣰰拒战，败之。高祖亦遣文
育进军讨庆，文育疑庆兵彊，未敢进，法𣰰率众会之，
因进克笙屯，俘获甚众。梁元帝承制，授超猛将军、交
州刺史资，领新淦县令，封巴山县子，邑三百户。承圣
三年，除明威将军、游骑将军，进爵为侯，邑五百户。贞
阳侯僭位，除左骁骑将军。敬帝即位，改封新建县侯，
邑如前。太平元年，割江州四郡置高州，以法𣰰为使
持节、散骑常侍、都督高州诸军事、信武将军、高州刺
史，镇于巴山。萧勃遣欧阳𬱟攻法𣰰，法𣰰与战，破之。
永定二年，王琳遣李孝钦、樊猛、余孝顷攻周迪，且谋
取法𣰰。法𣰰率兵援迪，擒孝顷等三将进号“宣毅将
军”，增邑并前一千户，给鼓吹一部。又以拒王琳功，授
平南将军、开府仪同三司。熊昙朗于京口反，害周文
育，法𣰰共周迪讨平之，语在《昙朗传》。世祖嗣位，进号
安南将军。天嘉二年，周迪反，法𣰰率兵会都督吴明
彻讨迪于工塘。迪平，法𣰰功居多，征为使持节、散骑
常侍、都督南徐州诸军事、镇北大将军、南徐州刺史，
仪同、“鼓吹并如故。”未拜。寻又改授都督江、吴二州诸
军事、镇南大将军、江州刺史。六年，征为中卫大将军。
废帝即位，进爵为公，给扶。光大元年，出为使持节、都
督南徐州诸军事、镇北将军、南徐州刺史。二年，徙为
都督郢、巴武三州诸军事、镇西将军、郢州刺史，持节
如故。大建元年，进号征西大将军。二年，征为侍中、中
权大将军。四年，出为使持节、散骑常侍、都督南豫州
诸军事、征南大将军、南豫州刺史。五年，大举北伐，都
督吴明彻出秦郡，以法𣰰为都督，出历阳。齐遣其历
阳王步骑五万来援，于小岘筑城。法𣰰遣左卫将军
樊毅分兵于大岘御之，大破齐军，尽获人马器械。于
是乃为拍车及步舰竖拍以逼历阳。历阳人窘蹴乞
降，法𣰰缓之，则又坚守。法𣰰怒，亲率士卒攻城，《施拍》
加其楼堞。时又大雨，城崩，克之，尽诛戍卒。进兵合肥，
望旗降款。法𣰰不令军士侵掠，躬自抚劳而与之盟，
并放还北。以功加侍中，改封义阳郡公，邑二千户。其
年，迁都督合、霍二州诸军事、征西大将军、合州刺史，
增邑五百户。七年，徙都督豫建光朔合北徐六州诸
军事、豫州刺史，镇寿阳，侍中、散骑常侍、持节、将军、仪
同、鼓吹、扶并如故。八年十月薨，时年五十九。赠侍中、
中权大将军、司空，谥曰威。子玩嗣。